  Майя Бывальцева Удмуртиысь вылӥ дышетсконниосысь 20 студентъёс Кун Кенешлэсь нимъям премиоссэ басьтозы. Сыӵе пумкылъян арлы быдэ висъяськись коньдонкузьымез сётонъя вожвылъяськон ӧрилэн кенешоназ кутӥзы, со улосвыл парламентысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез Татьяна Ишматова кивалтэм улсын ортчиз, ивортӥз элькунысь дышетонъя но тодосъя министерстволэн пресс-службаез. Ӧрилэн ёзчиосыз дышетсконниосын ӵектэм муртъёслэсь дышетсконын азинсконъёссэс, мер улонэ, тодос но творчество уже, вузлэн ужрадъёсаз, элькун, улосвылкуспо, огъяросси но калыккуспо вожвылъяськонъёсы, конференциосы, фестивальёсы пыриськемзэс чаклазы. Быръем 20 егитъёс пӧлын усто дышетскисьёс, наукаын ужасьёс, эм, гурт возёс, дыкужым, экологи удысъёсын изобретениос но инновациос кылдытӥсьёс, утчаськон ужен вырисьёс, усто кырӟасьёс но эктӥсьёс, туризм но шаертодон удысын ӵектосъёслы кичӧлтон сётӥсьёс, творчествоя но дышетонъя ужрадъёс радъясьёс. Ӵектэм кандидатъёс асьсэды кылкутӥсь но пуктэм ужпумез быдэстыны тыршись студентъёсын возьматӥзы. Вузъёсысь студентъёслэн аскивалтон ёзъёсазы мыло-кыдо ужало, тодос но эскерон ужен выро, спортъя но лулчеберетъя ужрадъёсы пырисько. Студентъёслэн коллективъёсазы соосты гажало но кылзӥсько. Соос адӟем карымон егитъёс Татьяна Ишматова, Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез Кун Кенешлэн тӧроез Владимир Невоструев кичӧлтэмъя кылдытэм нимъям премиосты туэ тямысэтӥзэ сётъялозы ни. Дышем сямен сӥё-дано ужрад парламентлэн сессиез улсын ортчоз. Тодэ вайытом, премилэн лауреатъёсыз луыны быгато Удмуртиысь кун аккредитациен кун, муниципал но частной вылӥ дышетсконниосысь студентъёс.  Коньдонкузьымлэн быдӟалаез 11 сюрс 500 манет.  Тегъёс: Ижкар студентъёс Удмуртия КунКенеш премия ТатьянаИшматова  